**Chimie inversă**

*MarianP*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Chimie inversă

Privesc prin iluzia silicată a sticlei...

Frunzele, pistrui suspendate

Pe obrazul veșniciei

Tremură în vântul care se destăinuie

Ramurilor.

Deși marcat de cifoză, Pomul Vieţii

Are în grai semantica ispitei.

O frunză își alungește peţiolul

Pe distanţă de ani lumină

Și pentru o nanosecundă

Se veștejește în căuș

Din care beau...Apa.

Apa are gust verde de clorofilă,

Clorofila are pe linie maternă

Gena fotosintezei și împreună,

În timpul meu, îmi alungă stupoarea

Și mă redenumesc Alga...

Respir osmotic.

Simt fierberea Oceanului în catene

Alchimice de profunzime, de adânc,

De epopei încă necioplite în lava

Irealităţii.

Am fost adjudecat de Începuturi.

Sunt ulcior care se umple cu

Supa Primordiala.

Implozie.

Mă aflu în interludiul dintre Scânteie

Și Prăbușire...

Ce trebuia să se întâmple s-a întâmplat.

Nici măcar Liniștea nu s-a născut încă.

...e mai bine aici, în Pantheon.

Zeii pregătesc Războiul Troian.

Va fi multă zarvă.

Mă duc să-l întâlnesc pe Homer.

Oare mă va primi în audienţă?

Marian Puscasiu

Iulie 2015